Source: http://coupleseurope.eu/sk/latvia/topics/2-Existuj%C3%BA-majetkov%C3%A9-pomery-man%C5%BEelov-vypl%C3%BDvaj%C3%BAce-zo-z%C3%A1kona-a-ak-%C3%A1no-%C4%8Do-to-znamen%C3%A1
Timestamp: 2020-05-26 21:16:42+00:00
Document Index: 4559481

Matched Legal Cases: ['§ 89', '§ 91', '§ 90', '§ 90', '§ 96', '§ 100', '§ 96', '§ 96']

Existujú majetkové pomery manželov vyplývajúce zo zákona a ak áno, čo to znamená? - Páry v Lotyšsko
Dedičstvá v Lotyšsko
Na základe zákonného majetkového režimu manželov si každý z manželov ponecháva majetok, ktorý mu patril pred uzavretím manželstva, ako aj majetok, ktorý nadobudol počas manželstva.
Všetok majetok nadobudnutý počas manželstva oboma manželmi spoločne alebo jedným z nich, ale vytvorený zo zdrojov oboch manželov, alebo prostredníctvom činností druhého z manželov, je spoločným majetkom oboch manželov. V prípade neistoty sa má za to, že tento majetok patrí rovnakým dielom obidvom manželom (§ 89 OZ).
Oddeleným majetkom každého z manželov je:
majetok, ktorý vlastnil jeden z manželov pred uzatvorením zmluvy alebo majetok, ktorý manželia na základe zmluvy označili za oddelený majetok;
majetok, ktorý slúži na osobné použitie jednému z manželov alebo bol nadobudnutý na jeho samostatnú prácu;
majetok, ktorý bol nadobudnutý bezplatne počas manželstva jedným z manželov;
zisk z oddeleného majetku jedného z manželov, ktorý nie je určený na uspokojovanie potrieb rodiny alebo spoločnej domácnosti; a
majetok, ktorý nahrádza majetok uvedený v predchádzajúcich odsekoch (1 – 4) (§ 91 OZ).
Náklady za ustanovenie určitého majetku za oddelený budú spočívať na manželovi, ktorý to vyhlasuje. Skutočnosť, že nehnuteľný majetok bude oddeleným majetkom jedného z manželov, sa zaznamená do katastra nehnuteľností.
V prípade akýchkoľvek pochybností sa má za to, že spoločný majetok vlastnia obaja manželia rovnakým dielom.
Neexistujú žiadne pravidlá, podľa ktorých by bolo potrebné zostaviť súpis majetku.
Manželia môžu počas manželstva slobodne spravovať a používať svoj oddelený majetok (§ 90 ods. 1 OZ).
Manželia môžu spoločne spravovať a používať svoj spoločný majetok, po dohode medzi manželmi však môže majetok spravovať jeden z nich samostatne. Pre nakladanie s majetkom jedným z manželov je potrebný súhlas druhého z manželov (§ 90 ods. 2 OZ).
V záujme tretích strán sa má za to, že na nakladanie s hnuteľným majetkom bol udelený súhlas s výnimkou prípadov, keď tretia strana vedela alebo mala vedieť, že súhlas nebol udelený, alebo v prípade, že majetok, s ktorým nakladal jeden z manželov, patril očividne druhému manželovi.
Za záväzky týkajúce sa uspokojovania potrieb rodiny alebo spoločnej domácnosti, ktoré vznikli jednému z manželov, bude zodpovedný aj druhý z manželov svojim oddeleným majetkom, len ak úhrada takéhoto záväzku bola použitá na uspokojovanie potrieb rodiny alebo spoločnej domácnosti (§ 96 ods. 2 OZ).
Majetok jedného z manželov nemožno použiť na zaplatenie záväzkov druhého z manželov. Ak sa z dôvodu dlhu jedného z manželov začne exekučné konanie voči oddelenému majetku druhého z manželov, môže tento požiadať, aby bol jeho majetok vyňatý z konania (§ 100 OZ). Ak sa na zaplatenie dlhov jedného z manželov má pužiť spoločný majetok, druhý z manželov môže požiadať o rozdelenie majetku alebo vyňatie jeho časti z exekučného konania.
Manželia sú zodpovední spoločným majetkom a v prípade, že nie je dostatočný, ich oddeleným majetkom za záväzky, ktoré uzavreli spoločne na uspokojovanie potrieb rodiny alebo spoločnej domácnosti (§ 96 ods. 1 OZ). Za záväzky týkajúce sa uspokojovania potrieb rodiny alebo spoločnej domácnosti, ktoré vznikli jednému z manželov, bude zodpovedný aj druhý z manželov svojim oddeleným majetkom, ak spoločný majetok manželov nepostačuje na tento účel. Za tieto záväzky bude druhý z manželov zodpovedný svojím oddeleným majetkom len v prípade, že úhrada takéhoto záväzku bola použitá na uspokojovanie potrieb rodiny a spoločnej domácnosti (§ 96 ods. 2 OZ).
Páry v Lotyšsko